Valg 2021, Debatt | Ja til søndagsåpne bøker, fjelltopper, turisthytter, og syltetøykrukker
Ja til søndagsåpne bøker, fjelltopper, turisthytter, og syltetøykrukker
Cecilie Agnalt, listekandidat stortingsvalget, Østfold Arbeiderparti
Ordene har jeg plukket ut fra et dikt av vår folkepoet Øystein Hauge. Budskapet er verdt å minne om. Søndagen, annerledesdagen som gir en frihet det er verdt å dvele ved, og som vi ikke bør ta som en selvfølge! Søndagsfri er stadig truet. Det er viktig å verne om søndag som en annerledesdag.
Dette er en frihetsrevolusjon sa Solberg i en spørretime for noen år siden. Frihet for hvem? Søndagsåpne butikker genererer utelukkende negative konsekvenser. Det er ingen frihet i det.
Motstanden mot søndagsåpent er bred. Kirken, med Helga Haugland Byfuglien, mener søndagsåpent er i strid med Grunnloven. Flott at også kirken engasjerer seg. Om det stemmer at søndagsåpne butikker strider imot Grunnloven vet jeg ikke, men engasjement, og evnen til å lytte til folket er jeg glad for.
Argumentene med at studenter vil nyte godt av å jobbe på søndager holder ikke. Det er også mammaer, pappaer og besteforeldre som jobber i butikk. Fleksibilitet blir endret til behov for barnevakt. Ulempene er større enn inntjeningen.
«Har du ikke rukket å handle før søndag, så kan du sove videre til mandag». Ordene tilhører fagforeningskjempen Yngve Hågensen.